พิธีชักธง

พิธีชักธง (; ) เป็นพิธีการทางทหารแบบดั้งเดิมของกองทัพปลดปล่อยประชาชนของจีนซึ่งจัดขึ้นต่อสาธารณะใรจัตุรัสเทียนอันเหมิน จัตุรัสสาธารณะที่ตั้งอยู่ในเมืองหลวงปักกิ่ง ประเพณีนี้เริ่มต้นขึ้นเมื่อ ค.ศ. 1954 ภายใต้การนำของเหมา เจ๋อตง พิธีนี้ดำเนินการโดยกองพันทหารรักษาการณ์เกียรติยศปักกิ่งของกองทัพฯ ซึ่งเป็นส่วนหนึ่งของกองพลรักษาการณ์ที่ 1 กองบัญชาการภาคพื้นภาคกลาง จัดขึ้นเป็นประจำทุกวันอย่างแม่นยำในเวลาพระอาทิตย์ขึ้น โดยมีพิธีที่น่าจดจำเกิดขึ้นในวันชาติสาธารณรัฐประชาชนจีนในเดือนตุลาคมและวันขึ้นปีใหม่ในเดือนมกราคม

คำอธิบาย
เมื่อเดินแถวออกจากประตูเทียนอันและสะพานจินฉุ่ย หลังเสียงประโคมดังขึ้น ผู้บังคับหน่วยของกองพันทหารรักษาการณ์เกียรติยศปักกิ่งจะสั่งให้หน่วยเริ่มเดินตบเท้าช้า ๆ เมื่อข้ามถนนฉางอาน หน่วยจะกลับสู่จังหวะปกติและแยกออกเป็นสองแถวขนาบข้างเสาธง ขณะที่กองอารักขาธงเคลื่อนเข้าประจำตำแหน่ง จากนั้นผู้บังคับหน่วยจะออกคำสั่ง "เคารพธงชาติ" ซึ่งเป็นคำสั่งให้หน่วยวันทยหัตถ์และชักธงขึ้น เมื่อเสร็จสิ้น โยธวาทิตกลางกองทัพปลดปล่อยประชาชนจะบรรเลงเพลงชาติ (มาร์ทหารอาสา) ขณะที่ธงถูกคลี่ออกและชักขึ้นสู่ยอดเสาอย่างแม่นยำพร้อมกับการขึ้นของดวงอาทิตย์ หลังจากนั้นจะมีการบรรเลงเพลงสรรเสริญมาตุภูมิ (เฉพาะวันแรกของเดือนเท่านั้น) และปล่อยนกหลายสิบตัวบินผ่านธง ขณะที่กองร้อยอารักขาธงจัดแถวเตรียมเดินออกจากพื้นที่

ประวัติศาสตร์
พิธีชักธงครั้งแรกที่จัตุรัสเทียนอันเหมินจัดขึ้นเมื่อ 1 ตุลาคม ค.ศ. 1949 ระหว่างการประกาศสถาปนาสาธารณรัฐประชาชนจีน หลังจากนั้น การชักธงดำเนินการด้วยระบบไฟฟ้าเป็นเวลาสองทศวรรษ โดยมีข้อยกเว้นคือวันที่ 1 ตุลาคม (ที่ใช้คนเชิญ) พิธีอย่างเป็นทางการเริ่มขึ้นในเดือนพฤษภาคม ค.ศ. 1977 โดยทหารกองทัพปลดปล่อยประชาชน 3 นายจากเหวย์ฟางเป็นผู้เชิญธง พิธีนี้ดำเนินต่อไปจนถึงวันที่ 28 ธันวาคม ค.ศ. 1982 เมื่อกองกำลังตำรวจติดอาวุธประชาชนที่จัดตั้งขึ้นใหม่และกองเกียรติยศเข้ามาทำหน้าที่ในพิธีซึ่งกินเวลานานถึง 35 ปี ในเดือนธันวาคม ค.ศ. 1992 จากพื้นฐานของหน่วยอารักขาธงเดิม กองอารักขาธงเกียรติยศถูกขยายเป็นหน่วยขนาดกองพันของตำรวจฯ หน่วยนี้ถูกเรียกว่าหน่วยอารักขาเทียนอันเหมิน ในวันขึ้นปีใหม่ ค.ศ. 2018 กองทัพปลดปล่อยประชาชนเข้ามารับช่วงการควบคุมพิธี โดยมีกองอารักขาธงเกียรติยศผสม 96 นายประกอบด้วยทหารเกียรติยศจากเหล่าทัพ (กองทัพบก กองทัพเรือ และกองทัพอากาศของกองทัพฯ) การเปลี่ยนแปลงนี้เกิดขึ้นหลังจากที่กองเกียรติยศปักกิ่งเข้าร่วมกับกองพัรทหารรักษาการณ์เกียรติยศซึ่งนำไปสู่การจัดตั้งหน่วยใหม่ในครั้งนี้ โดยมีบุคลากรของกองทัพฯ ตามรายงานของสำนักข่าวซินหัว (สำนักข่าวทางการของรัฐบาลสาธารณรัฐประชาชนจีน) การเปลี่ยนแปลงเหล่านี้ถือเป็น "ยุคใหม่" ของพิธีพลเรือน-ทหารระดับชาติ

พิธีคล้ายกันในประเทศ
 ในฮ่องกง มีพิธีชักธงจัดขึ้นทุกวันที่จัตุรัสดอกโบฮิเนียสีทองใกล้กับศูนย์การประชุมและนิทรรศการฮ่องกง พิธีนี้ดำเนินการโดยกองกำลังตำรวจฮ่องกงและแบ่งออกเป็นสามประเภท ได้แก่ พิธีประจำวัน (ชักธงขึ้นสู่ยอดเสา) พิธีแบบเสริม (จัดขึ้นในวันที่ 1 ของทุกเดือนโดยมีการชักธงและบรรเลงเพลงชาติ) และพิธีพิเศษ (จัดขึ้นในวันสถาปนาเขตบริหารพิเศษและวันชาติ) พิธีในวันสถาปนาเขตบริหารพิเศษและวันชาติจะมีการบรรเลงเพลงชาติโดยโยธวาทิตตำรวจฮ่องกงตามด้วยการแสดงดนตรีจากวงเป็นเวลา 10 นาที
 วันที่ 23 เมษายนของทุกปี มีพิธีชักธงในหนานจิง เพื่อรำลึกถึงวันครบรอบการณรงค์ข้ามแม่น้ำแยงซี ซึ่งพรรคคอมมิวนิสต์จีนยึดครองเมืองหลวงของสาธารณรัฐจีนได้สำเร็จ และต่อมารัฐบาลของสาธารณรัฐจีนได้ย้ายไปที่กว่างโจวและท้ายที่สุดคือไทเปในช่วงปลายของสงครามกลางเมืองจีน

อ้างอิง

หมวดหมู่:สัญลักษณ์ประจำชาติของสาธารณรัฐประชาชนจีน
หมวดหมู่:จัตุรัสเทียนอันเหมิน
หมวดหมู่:ตำรวจติดอาวุธประชาชน
หมวดหมู่:พิธีกรรม
หมวดหมู่:พิธีกรรมและพิธีการของรัฐ